**Győrtelek Község Önkormányzata Képviselő-testületének**

**17/2020. (X.02.) önkormányzati rendelete**

**a szociális célú tűzifa támogatás jogosultsági, szociális rászorultsági, és a 2020.évi igénylés feltételeiről**

Győrtelek Község Önkormányzat Képviselő-testülete az Alaptörvény 32. cikk (2) bekezdésében biztosított eredeti jogalkotói hatáskörében eljárva, a 32. cikk (1) bekezdés a) pontja alapján, a szociális igazgatásról és szociális ellátásokról szóló 1993. évi III. törvény 2. §-ban kapott felhatalmazás alapján, a 25. § (3) bekezdés b) pontja, a 26. §-a, a 32. § (3) bekezdése, a 47. § (1) bekezdés c) pontja, valamint a (3) bekezdés alapján, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdésében meghatározott feladatkörében eljárva, a Belügyminiszter által, a települési önkormányzatok szociális célú tüzelőanyag vásárlásához kapcsolódó támogatásra kiírt pályázatban foglaltakra figyelemmel következőket rendeli el:

**1.§**

A rendelet hatálya kiterjed Győrtelek Község közigazgatási területén életvitelszerűen élő, lakó, a községben állandó bejelentett lakcímmel vagy tartózkodási hellyel rendelkező személyre.

**2.§**

Az önkormányzat a Belügyminisztérium felé jelzett igény alapján a támogatói okiratban meghatározott összegű támogatásban részesült, mely összeg az erdőgazdálkodók által szabott kedvezményes ár fedezetéül szolgál, amelyet az önkormányzat a szállítási költség + Áfa összegével egészít ki.

**3.§**

E rendelet alkalmazásában:

a) Lakóhely, tartózkodási hely: a polgárok személyi adatainak és lakcímének nyilvántartásáról szóló törvényben meghatározottak,

b) Környezettanulmány (helyzetértékelés): a közigazgatási hatósági eljárás és szolgáltatás általános szabályairól szóló törvény szerinti helyszíni szemle, amelynek célja a kérelmező szociális, családi és vagyoni viszonyainak, kötelezettségei teljesítésének vizsgálata.

1. Háztartás: az egy lakásban együtt élő és ott bejelentett lakóhellyel rendelkezők közössége, függetlenül ezen személyek rokoni kapcsolatától. A háztartásban együtt élőnek kell tekinteni azt a gyereket is – a teljes ellátást nyújtó bentlakásos intézményben lévő kivételével – aki tanulmányai folytatása miatt átmenetileg nem az igénylő lakásában lakik.
2. Egyedül élő: az a személy, aki egyszemélyes háztartásában lakik.
3. Életvitelszerű tartózkodás: E rendelet alkalmazásában életvitelszerű tartózkodásnak kell tekinteni, ha a kérelmező és hozzátartozója a lakóhelyül szolgáló ingatlanban szervezi az életét, az életvitelhez szükséges tevékenységeket jellemzően ott folytatja, valamint a közüzemi szolgáltatásokat ezen ingatlanon veszi igénybe, továbbá a kérelem benyújtásakor, hivatalból történő megállapítás esetén, a döntés időpontjában a központi személyi adat- és lakcím nyilvánítatásban szereplő lakóhely vagy tartózkodási hely bejelentésének dátuma 6 hónapnál korábbi.

**4.§**

**(1**) A szociális ellátásra való jogosultat érintő jog, és kötelezettség megállapítására továbbá a hatósági ellenőrzésre (továbbiakban: szociális igazgatási eljárás) az általános közigazgatási rendtartásról szóló 2016. évi CL. törvény (a továbbiakban: Ákr.) rendelkezéseit, illetve a szociális igazgatásról és szociális ellátásokról szóló 1993. évi III. tv. ( a továbbiakban: Szt.) és a gyermekek védelméről és gyámügyi igazgatásról szóló 1997. évi XXXI. tv. ( a továbbiakban: Gyvt. ) rendelkezéseit az e rendeletben meghatározott eltérésekkel kell alkalmazni.

**(2)** A szociális ellátás iránti kérelmet a Győrteleki Közös Önkormányzati Hivatalban az e célra rendszeresített igénylőlapon lehet benyújtani. A kérelmező köteles a kérelemben feltüntetett igazolásokat, mellékleteket, a kérelméhez csatolni. Hiánypótlásra nincs lehetőség.

**5. §**

(1)   A települési önkormányzatok szociális célú tüzelőanyag vásárlásához kapcsolódó kiegészítő támogatásra kiírt pályázat értelmében Győrtelek Község Önkormányzata a maximálisan igényelhető tűzifa mennyiségre igényelt támogatást, amelynek pénzügyi felhasználásának határideje: 2021. március 31.  A támogatás kizárólagos forrása a- nyertes pályáztat benyújtása után- a támogatás, valamint az Önkormányzat által vállalt szállítási költség biztosítása. A forrás felhasználását követően benyújtott kérelmeket el kell utasítani, függetlenül attól, hogy a feltételeknek megfelelnek. A miniszter **6.624.320,-F**t összegű támogatás megítéléséről döntött.

(2) Az önkormányzat kérelemre, vissza nem térítendő természetbeni támogatásként tűzifát biztosíthat – a miniszter által megítélt támogatás erejéig - azoknak a Györtelek községben bejelentett lakó-, vagy tartózkodási hellyel rendelkező, és életvitelszerűen a bejelentett lakó-, vagy tartózkodási helyen élő, lakó családoknak, vagy egyedülállónak akinek a lakásában legalább egy helyiség fatüzelésre alkalmas berendezéssel fűthető, és kérelmet nyújtott be.

(3) Az a), aa),ab), ac), és b) pontokban lévő jogosultak előnyben részesülnek a tűzifa osztás során, a pályázati kiírás alapján, az e jogosultakat követően a c)-g) pontokban meghatározott jogosultak élveznek előnyt, amennyiben az 5.§ (2) bekezdésben foglalt feltételek fennállnak,

a) olyan személy, aki a szociális igazgatásról és szociális ellátásokról szóló törvény szerinti

aa) aktív korúak ellátására, vagy

ab) időskorúak járadékára, vagy

ac) települési támogatás (lakhatási- különösen a lakhatáshoz kapcsolódó rendszeres kiadások viselésével kapcsolatos támogatásban részesülő-; vagy gyógyszer),vagy

b) a gyermekek védelméről és a gyámügyi igazgatásról szóló törvény alapján halmozottan hátrányos helyzetű gyermeket nevelő család; vagy

c) adósságkezelési támogatáshoz kapcsolódó adósságcsökkentési támogatásra,vagy

d) olyan személy, akinek a családjában mozgáskorlátozott él és ezt hiteles dokumentummal igazolja, vagy

e) egyedül álló nyugdíjas, vagy az egy háztartásban élő nyugdíjasok, ahol az egy háztartásban élők mindkét tagja elmúlt 70 éves, vagy

f) az egyedül élő, rokkantsági vagy rehabilitációs ellátásban, rokkantsági vagy rehabilitációs járadékban részesülő személynek, vagy

g) közüzemi számlatartozása van, vagy emiatt a szolgáltatás kikapcsolásra került, melyet saját névre szóló közüzemi számlával igazol.

(4) A képviselő-testület a szociális bizottság javaslata alapján megállapíthat támogatást azoknak a kérelmezőknek, akik létfenntartást, életet, testi épséget veszélyeztető, nehéz, életkörülmények közé önhibájukon kívül kerültek, de a fenti feltételek egyikének sem felelnek meg.

(5) Az azonos lakóingatlanban élő személyek közül, a közös háztartásban élők közül, egy lakcímre vonatkozóan csak egy kérelmező részére állapítható meg a támogatás. Amennyiben több kérelem érkezik egy lakóingatlanra vonatkozóan az elbírálás érkezési sorrend alapján történik. A lakóingatlanra vonatkozóan a lakás jogos használatát igazoló dokumentumot (tulajdoni lap, bérleti szerződés,stb.) szükség esetén, kétséget kizáró igazolás végett, a kérelemhez csatolni kell.

(6)   A támogatás önrészét, szállítási költséget a képviselő-testület a 2020. évi költségvetés terhére biztosítja. A szociális tüzelőanyagot, a tűzifát legkésőbb 2021. február 15. napjáig kell kiosztani a rászorulók részére.

(7) A jogosultság és a kérelemben foglaltak valódiságát környezettanulmány útján ellenőrizheti a Hivatal ügyintézője.

 (8) A tűzifában részesülő személy a tűzifát nem értékesítheti, nem adhatja át másnak, csak saját használatra használhatja fel. A Hivatal a jogszerű felhasználást ellenőrizheti, és amennyiben jogszerűtlen felhasználást észlel, határozattal kötelezheti a tűzifában részesülőt a támogatás értékének visszafizetésére.

**6.§**

Nem állapítható meg támogatás:

a) üresen álló, nem lakott ingatlanra vonatkozóan, amelyben életvitelszerűen senki nem él,

b) erdőgazdálkodó, erdőtulajdonos számára,

c) tűzifával egyáltalán nem fűthető ingatlanban életvitelszerűen lakó számára.

**7.§**

A szociális célú tűzifa támogatás mértéke maximum 2,5 erdei m3 háztartásonként, kérelmenként.

**8.§**

Győrtelek Község Önkormányzatának képviselő-testülete vállalja, hogy a szociális célú tüzelőanyagban, tűzifában részesülőtől ellenszolgáltatást nem kér.

**9.§**

(1) A támogatás iránti igényeket 2020. október 12. napjától- 2020. október 26. napján, 16.00 óráig lehet benyújtani, a határidő jogvesztő.

(2) Az önkormányzat a támogatási összeget 2021. március 31-ig használhatja fel.

**10. §**

(1) A rendelet a kihirdetése napján 13.00 órakor lép hatályba.

(2) Jelen rendelet 2021. december 31. napján hatályát veszti.

Györtelek , 2020. október 02.

K.m.f.

|  |  |
| --- | --- |
| Halmi József s.k. | Dr. Sipos Éva s.k. |
| polgármester | jegyző |

*Kihirdetési záradék:*

*A rendelet 2020. október 2. napján, 12.00 órakor kihirdetésre került.*

*Dr. Sipos Éva s.k.*

*jegyző*